**12 decembrie 2012**

COMUNICAT DE PRESĂ

În data de 12 decembrie 2012, ora 10.00, la sediul Curţii Constituţionale a României, a avut loc întâlnirea domnului Augustin ZEGREAN, Preşedintele Curţii Constituţionale a României, cu Excelenţa Sa, doamna Huo YUZHEN, Ambasador Extraordinar şi Plenipotenţiar al Republicii Populare Chineze în România. La întrevedere au mai participat, din partea Curţii Constituţionale, doamna Mihaela Senia COSTINESCU, Magistrat-asistent şef, Director al Cabinetului Preşedintelui Curţii Constituţionale, iar din partea Ambasadei, domnul Li MING, consilier.

Discuţiile purtate au avut ca subiect relaţiile bilaterale dintre cele două state, relaţii marcate de sentimente profunde, nu de conjunctură, Excelenţa Sa exprimându-şi dorinţa ca, odată preluată ştafeta de Ambasador al Republicii Populare Chineze în România, să susţină şi să contribuie la consolidarea cooperării dintre China şi România. Totodată, a subliniat importanţa pe care o acordă schimburilor de experienţă şi opinii dintre Curtea Constituţională a României şi Comisia juridică a Parlamentului chinez, instituţii cu atribuţii similare în domeniul dreptului constituţional.

O altă temă abordată au reprezentat-o drepturile omului într-un stat de drept, China aflându-se la ora actuală în plin proces de perfecţionare a ansamblului sistemului legislativ, reuşind chiar să depăşească alte state ale lumii în ceea ce priveşte mecanismele implementate în vederea apărării drepturilor omului.

Întrunirea s-a desfăşurat în spiritul respectului şi al încrederii reciproce, constituind o nouă etapă în dezvoltarea relaţiilor tradiţionale de prietenie între cele două naţiuni.

**Compartimentul relaţii externe, relaţii cu presa şi protocol al Curţii Constituţionale**